RETTEN FOR EU-PERSONALESAGERS DOM

(Tredje Afdeling)

18. november 2015

FH

mod

Europa-Parlamentet

»Personalesag — tjenestemænd — løn — bosættelsespenge — artikel 5, stk. 2, i bilag VII til vedtægten — flytning til et nyt tjenestested — artikel 5, stk. 4, sidste punktum, i bilag VII til vedtægten — ingen bosættelsespenge i det tilfælde, hvor den tjenestemand, som har ret til husstandstillæg, flytter til det sted, hvor hans familie er bosat — nødvendigheden af, at tjenestemanden tager bopæl med sin familie på tjenestestedet — faktisk separerede ægtefæller — følger — ingen anvendelse af artikel 5, stk. 4, sidste punktum, i bilag VII til vedtægten«

Angående

:

Søgsmål anlagt i medfør af artikel 270 TEUF, der finder anvendelse på Euratomtraktaten i henhold til denne traktats artikel 106A, hvorunder FH i det væsentlige har nedlagt påstand om annullation af afgørelsen af 15. april 2014, hvorved Europa-Parlamentet afslog hans ansøgning om udbetaling af bosættelsespenge.

Udfald

:

Afgørelsen af 15. april 2014, hvorved Europa-Parlamentet afslog den af FH indgivne ansøgning om bosættelsespenge, annulleres. Europa-Parlamentet pålægges at betale FH de bosættelsespenge, som han har ret til, på et beløb svarende til en måneds grundløn; dette beløb tillægges morarenter beregnet på grundlag af den af Den Europæiske Centralbank fastsatte rentesats for primære refinansieringstransaktioner i den pågældende periode, forhøjet med 2 procentpoint, fra den 11. februar 2014 og indtil datoen for den faktiske betaling. Europa-Parlamentet bærer sine egne omkostninger og betaler de af FH afholdte omkostninger.

Sammendrag

Tjenestemænd — godtgørelse af udgifter — bosættelsespenge — ændring af tjenestestedet — tjenestemand, som har ret til husstandstillæg, og som får en stilling på det sted, hvor hans familie er bosat — udelukkelse fra ret til bosættelsespenge — betingelse — nødvendigheden af, at tjenestemanden tager bopæl med sin familie på tjenestestedet

(Tjenestemandsvedtægten, bilag XII, art. 5, stk. 2 og 4)

Bosættelsespenge skal gøre det muligt for en tjenestemand, som har været nødt til at skifte bopæl for at opfylde sine vedtægtsmæssige forpligtelser, i overensstemmelse med vedtægtens artikel 20, ud over de udgifter, der er forbundet med flytningen, som er genstand for en særlig godtgørelse, at afholde de udgifter, der uundgåeligt opstår som følge af hans integration på et nyt tjenestested i et væsentligt tidsrum.

Det er derfor, at artikel 5, stk. 4, første punktum, i bilag VII til vedtægten, sammenholdt med stk. 2 i samme artikel, fastsætter, at en tjenestemand, som har ret til husstandstillæg, kun kan få udbetalt halvdelen af den godtgørelse, han normalt ville være berettiget til, dvs. udbetaling af en måneds grundløn, hvis han tager bopæl uden sin familie på det nye tjenestested, eller hvis han på ny tager bopæl uden sin familie, når han omplaceres til det tjenestested, hvor hans familie er fortsat med at have bopæl. Situationen for en sådan tjenestemand, henset til formålet med bosættelsespengene, kan herefter sammenlignes med situationen for en tjenestemand, som ikke er berettiget til husstandstillæg, eftersom han ikke har supplerende udgifter med henblik på at bosætte sin familie på hans tjenestested. På samme måde finder sidste punktum i artikel 5, stk. 4, i bilag VII til vedtægten om udelukkelse af bosættelsespenge anvendelse i det tilfælde, hvor den tjenestemand, som har ret til husstandstillæg, skal gøre tjeneste på eller omplaceres til det sted, hvor hans familie allerede har bopæl og tager bopæl hos familien, eftersom han ikke har skullet afholde udgifter til bosættelse.

Dette er derimod ikke tilfældet med en tjenestemand, som er berettiget til husstandstillæg, og som i forbindelse med en ændring af tjenestestedet tager bopæl uden sin familie eller på ny tager bopæl uden sin familie, selv om denne er bosat på hans nye tjenestested. I et sådant tilfælde skal den pågældende afholde supplerende udgifter forbundet med hans faktiske bosættelse på en anden adresse end den adresse, hvor hans familie har bopæl, og kan under disse omstændigheder ansøge om udbetaling af bosættelsespenge svarende til en måneds grundløn.

Følgelig skal ordlyden »tjeneste på det sted, hvor familien har bopæl« i artikel 5, stk. 4, sidste punktum, i bilag VII fortolkes som omfattende det tilfælde, hvor en tjenestemand bosætter sig eller på ny bosætter sig med sin familie på tjenestestedet.

(jf. præmis 33-37)

Henvisning til:

Domstolen: dom af 9. november 1978, Verhaaf mod Kommissionen,140/77, EU:C:1978:197, præmis 18

Retten i Første Instans: dom af 29. september 2005, Thommes mod Kommissionen,T-195/03, EU:T:2005:344, præmis 100